Per Husted (S), 2023-04-14:
Tak for det.
Det er jo altid utaknemligt at komme efter en debat som den, der lige har været, hvor de fleste ting er blevet drøftet.
Men jeg vil starte med at sige stor tak til SF for at have fremsat beslutningsforslaget og komme med en stor ros til bl.a. Lisbeth Bech-Nielsen fra SF for i flere år at have fulgt sagen.
Og som hun sagde i et interview i Jyllands-Posten i januar sidste år, og jeg citerer: »Vi har igennem mindst fire år haft rundbordssnakke med den finansielle sektor, og Finans Danmark har sagt, at der nok skulle blive gjort noget ved problemet.
Man kan sige, at rundbordssamtaler kan være gode og også løse mange udfordringer og måske også burde have hjulpet i den her sammenhæng, men det er åbenbart ikke sket her.
SMVdanmark har påpeget problemet, og der er blevet citeret fra undersøgelsen tidligere.
Bankerne anerkender også problemet, og den tidligere regering har også anerkendt det, hvilket jeg kan forstå også er blevet bemærket i salen.
Det er vigtigt for vores samfund, at vi hele tiden ser nystartede virksomheder og understøtter udviklingen af dem, så dem, som har potentiale til at vokse sig store, gør det, og dem, som vil forblive mindre, men løser samfundsvigtige opgaver, har gode rammeforhold.
Herunder er adgang til en erhvervskonto selvfølgelig vigtigt.
Og tro mig, hvem der har potentiale til at blive store, er ret svært at vurdere.
Jeg har selv arbejdet med iværksættere det meste af mit arbejdsliv, og min sådan helt uvidenskabelige konklusion er, at det er ganske umuligt at sige, hvilke virksomheder der faktisk går hen og bliver store.
Den strategi, der hedder picking the winners, som ofte nævnes i politiske kredse, er jo ganske svær, om ikke umulig at føre ud i livet.
Og det ville da være ærgerligt, hvis nogle af fremtidens vækstvirksomheder bliver stoppet af en helt simpel ting, som at man ikke kan få en erhvervskonto.
og derfor glæder det mig ekstra meget, at vi i det nye regeringsgrundlag har en meget ambitiøs linje for iværksætteri.
Der skal bl.a. laves en ny iværksætterstrategi, hvor regeringen ønsker at gøre det lettere for danskere at investere i iværksættervirksomheder.
Det skal være mere attraktivt at være iværksætter, uanset køn, og det skal være lettere at tiltrække kapital.
Og i det ligger der underforstået, at hvis det er ambitiøst, skal der selvfølgelig også være adgang til en erhvervskonto.
Så hvorfor ikke bare sige ja til det her beslutningsforslag og sætte det i gang?
Inden vi gør det, er vi nødt til at komme et spadestik dybere.
Er der andre forklaringer på, at det er svært at få en konto?
Loven stiller hårde krav til bankerne om kontrol af transaktioner og unormal adfærd på en konto.
Det har ikke fremmet lysten hos bankerne til at invitere alle virksomheder og brancher indenfor.
En konto kan med rette opfattes som en blåstempling af en virksomhed og kan i nogle tilfælde måske endda give forbrugerne en falsk tryghed.
Det er også med i overvejelserne, og der er jo også nævnt andre ting.
Når jeg kigger på min kalender, kan jeg se, at vi i dag har den 14. april – det er også en kendsgerning.
Og rent praktisk vil det være ret svært af få det gennemført i den her folketingssamling, hvis det skal være gennemarbejdet og med de nødvendige høringsfrister.
Så på baggrund af at det skal gøres ordentligt, støtter vi fra Socialdemokratiets side ikke B 23 til trods for de gode intentioner.
Tak for ordet.